《赠峡川僧 其二》
元代·胡奎

吾闻紫微山，上应紫微星。山中有僧宝，趺坐香华亭。

臞然玉立双瞳青，阅尽西方华藏经。潮音动地天籁作，海上鱼龙皆出听。

灵鹫西来有黄鹤，重重无尽开楼阁。月华先照妙高台，光明云绕加沙角。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。